สรรพากรกุมขมับ
สรรพากรหน้ามืด เศรษฐกิจขาลง ราคาน้ำมันร่วงฉุดยอดเก็บภาษีปีงบ&#8217;58 ต่ำเป้าพุ่ง 1.5 แสนล้านบาท&nbsp;
29 ต.ค. 2565

สรรพากรหน้ามืด เศรษฐกิจขาลง ราคาน้ำมันร่วงฉุดยอดเก็บภาษีปีงบ’58 ต่ำเป้าพุ่ง 1.5 แสนล้านบาท  
นายประสงค์ พูนธเนศ อธิบดีกรมสรรพากร เปิดเผยว่า แนวโน้มเศรษฐกิจและราคาน้ำมันที่ปรับตัวลดลงอย่างต่อเนื่อง ทำให้แนวโน้มการจัดเก็บรายได้ของกรมสรรพากรปีงบ 2558 จะต่ำกว่าเป้า 1.5 แสนล้านบาท จากเป้าหมายที่ตั้งไว้ 1.96 ล้านล้านบาท หรือเพิ่มจากปีก่อน 14% แต่หากเศรษฐกิจปีหน้าขยายตัวได้ 3-4% ตามคาด ก็จะทำให้การจัดเก็บรายได้ขยายตัวได้เพียง 7% หรือคิดเป็นเม็ดเงินภาษีกว่า 1.8 ล้านล้านบาท
สำหรับสาเหตุที่รายได้ลดลง เนื่องจากราคาน้ำมันลดลงมากกว่าที่คาดไว้ จากปีก่อนอยู่ที่ 104 เหรียญสหรัฐ/บาร์เรล ปัจจุบันเหลือ 60 เหรียญสหรัฐ/บาร์เรล และคาดว่าจะลดลงอีก ส่งผลกระทบต่อการจัดเก็บภาษีมูลค่าเพิ่ม (แวต) ที่เก็บจากมูลค่านำเข้าน้ำมัน โดยภาษีส่วนนี้คิดเป็น 20% ของภาษีแวตจากการนำเข้า 
สำหรับผลการจัดเก็บรายได้ในเดือน พ.ย. 2557 อยู่ที่ 1.2 แสนล้านบาท ต่ำกว่าเป้า 4,000 ล้านบาท แต่เมื่อรวม 2 เดือนแรกของปีงบ 2558 พบว่า ต่ำกว่าเป้า 1,900 ล้านบาท เนื่องจากผู้ประกอบการต่างประเทศที่เข้ามาทำธุรกิจในไทยมีรายได้ลดลง ทำให้ภาษีเงินได้นิติบุคคลลดลง ขณะที่ภาษีมูลค่าเพิ่มที่เก็บจากการนำเข้าสินค้าลดลงไปกว่า 4,000 ล้านบาท ส่วนภาษีมูลค่าเพิ่มจากการบริโภคยังขยายตัวได้ 4-5%
นอกจากนี้ ตั้งแต่วันที่ 1 ม.ค. 2558 กรมสรรพากร เตรียมคุมเข้มกลุ่มบุคคลที่มีอาชีพอิสระ เช่น นักแสดง แพทย์ นักร้อง นายหน้าประกันชีวิต ทนายความ ตาม พ.ร.บ.แก้ไขเพิ่มเติมประมวลรัษฎากร (ฉบับที่...) พ.ศ. ... (มาตรการปรับปรุงการจัดเก็บภาษีเงินได้ห้างหุ้นส่วนสามัญและคณะบุคคลที่มิใช่นิติบุคคล) เพื่อให้คนกลุ่มดังกล่าวมีการเสียภาษีที่เป็นธรรม จึงขอเตือนว่าอย่าไปหักภาษีให้คณะบุคคลหรือห้างหุ้นส่วนสามัญที่ไม่จดทะเบียน เพราะปีหน้ากรมสรรพากรจะตรวจสอบบัญชีกลุ่มคนเหล่านี้ให้เสียภาษีถูกต้อง คาดว่าจะได้เงินภาษีคืนกลับมาหลายพันล้านบาท
รวมทั้งอยู่ระหว่างการออกกฎกระทรวง เพื่อจัดเก็บภาษีโรงเรียนกวดวิชา โดยจะมุ่งไปที่โรงเรียนกวดวิชาทั้งหมด ทั้งที่ติวเข้า ป.1, ม.1 เข้ามหาวิทยาลัย โดยถ้าไม่จดทะเบียน ก็ต้องเสียภาษีฐานของบุคคลธรรมดา แต่ถ้าจดทะเบียนเป็นนิติบุคคลให้เสียฐานนิติบุคคล นอกจากนี้ยังต้องเสียภาษีมูลค่าเพิ่มด้วย โดยในส่วน พ.ร.บ.กระทรวงศึกษาธิการ จะไม่เข้าไปยุ่งเกี่ยวว่าใครจะได้ยกเว้นหรือไม่อย่างไร เพราะกฎกระทรวงที่จะออกใหม่จะมุ่งไปที่โรงเรียนกวดวิชาของเอกชน ส่วนสถานศึกษาที่เป็นโรงเรียนราษฎร์ มีการเรียนการสอนตามปกติทั้งวัน หรือโรงเรียนที่สอนวิชาชีพ จะยังคงได้รับการยกเว้นภาษีต่อไป
“เรื่องที่กลัวว่าโรงเรียนกวดวิชาจะขึ้นค่าเล่าเรียน ก็ขอให้คิดอีกมุมหนึ่งว่ายิ่งขึ้นค่าเรียน เขาก็ต้องเสียภาษีเพิ่มมากขึ้นตามไปด้วย ส่วนจะเก็บภาษีได้มากน้อยเพียงใด ยังไม่ได้ประเมินว่าธุรกิจนี้จะมีขนาด 7,000 ล้านบาท หรือ 2 หมื่นล้านบาท ต้องรอให้เจ้าหน้าที่สำรวจข้อมูลก่อน” นายประสงค์ กล่าว
ทั้งนี้ ในการประชุมผู้บริหารกรมสรรพากรทั่วประเทศผ่านระบบคอนเฟอเรนซ์ ได้กำชับและขอให้เพิ่มประสิทธิภาพการจัดเก็บภาษี รวมทั้งออกมาตรการตรวจเช็กทั้งข้อมูลผู้เสียภาษี และเจ้าหน้าที่ด้วย เชื่อว่าจะลดเรื่องการทุจริตได้ เพราะถ้าพบว่าใครทำไม่ถูกก็จะถูกย้าย หรือแขวนตำแหน่ง
นายประสงค์ กล่าวว่า กรมได้พัฒนาแอพพลิเคชั่นของกรม ชื่อ RD Smart Tax รองรับความต้องการของคนรุ่นใหม่ สามารถยื่นแบบการเสียภาษีทางออนไลน์ ความรู้ ข่าวสารภาษี โดยตั้งเป้าเพิ่มยอดการยื่นแบบภาษีออนไลน์เป็น 80% ของยอดทั้งหมด สำหรับการยื่นแบบภาษีเงินได้บุคคลธรรมดาและภาษีเงินได้นิติบุคคล จากปีที่ผ่านมามีการยื่นแบบออนไลน์ 14 ล้านแบบ หรือคิดเป็น 74%